## Rješenje kojim se Investicijskom društvu Trcin vrijednosnice d.o.o., Zagreb, odobrava statusna promjena- odvajanje s preuzimanjem

### NN 58/2011 (27.5.2011.), Rješenje kojim se Investicijskom društvu Trcin vrijednosnice d.o.o., Zagreb, odobrava statusna promjena- odvajanje s preuzimanjem

HRVATSKA AGENCIJA ZA NADZOR FINANCIJSKIH USLUGA

1284

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 20. stavak 1. Zakona o tržištu kapitala (»Narodne novine« br. 88/08, 146/08 – ispravak, 74/09), Uprava Hrvatske agencije za nadzor financijskih usluga, odlučujući o zahtjevu investicijskog društva Trcin vrijednosnice d.o.o., Zagreb, Gajeva 23, za odobrenje statusne promjene – odvajanje s preuzimanjem, na sjednici održanoj 12. svibnja 2011, donijela je

RJEŠENJE

1. Investicijskom društvu Trcin vrijednosnice d.o.o., Zagreb, Gajeva 23, odobrava se statusna promjena – odvajanje s preuzimanjem.

2. Ovo rješenje objavit će se u »Narodnim novinama«.

Obrazloženje

I/ Društvo Trcin vrijednosnice d.o.o., Zagreb, Gajeva 23, podnijelo je 4. lipnja 2010. zahtjev za izdavanje odobrenja za provođenje statusne promjene – odvajanje s preuzimanjem, a 23. prosinca 2010, 31. siječnja, 3. veljače, 28. ožujka i 22. travnja 2011. tražene dopune dokumentacije.

II/ Rješenjem Agencije, klasa: UP/I-451-04/09-02/74, od 25. veljače 2010., društvu Trcin vrijednosnice d.o.o. izdano je na neodređeno vrijeme odobrenje za pružanje investicijskih usluga i obavljanje investicijskih aktivnosti i s njima povezanih pomoćnih usluga iz članka 5. stavak 1. točka 1., 2., 4., i 5. i stavak 2. točka 3. Zakona o tržištu kapitala (dalje: Zakon).

III/ Ako je investicijsko društvo uključeno u spajanje ili podjelu, mora za to spajanje ili podjelu u smislu odredbe članka 20. stavak 1. Zakona, dobiti odobrenje Agencije. U slučaju podjele investicijskog društva, sukladno odredbi članka 550a. stavak 3. Zakona o trgovačkim društvima, prijenosom jednog ili više dijelova imovine tog društva na jedno ili više društava koja već postoje (odvajanje s preuzimanjem), potrebno je prethodno odobrenje Agencije.

IV/ Ugovorom o podjeli i preuzimanju, sklopljenim 31. listopada 2010. između Društva i društava Nečujam d.o.o., Zagreb, Varičakova 9, Fim aktiv d.o.o., Zagreb, Fruškogorska 6, Marivid d.o.o., Zagreb, Našička 61D, a koji ugovor je dostavljen uz zahtjev Društva, ugovorne strane su sukladno odredbi članka 550r. Zakona o trgovačkim društvima, detaljno uredile podjelu Društva.

Navedenim ugovorom određeno je da se podjela Društva provodi sukladno odredbi članka 550a. stavak 3. Zakona o trgovačkim društvima, odnosno odvajanjem s preuzimanjem na način da Društvo ne prestaje, već nastavlja s radom, a dio svoje imovine, obveza i bilančnih pozicija kapitala (taksativno navedenih u člancima 6, 9. i 12. ugovora), prenosi na novoosnovana društva Nečujam d.o.o., Zagreb, Fim aktiv d.o.o., Zagreb i Marivid d.o.o., Zagreb.

Preostali dio imovine, obveza i kapitala koji nije predmet prijenosa na novoosnovana društva, zadržava Društvo. Isto tako, svi radnici Društva, neovisno o podjeli, odnosno odvajanju s preuzimanjem, ostaju u radnom odnosu u Društvu.

Vrijednost imovine Društva koja će se u postupku odvajanja s preuzimanjem prenijeti na novoosnovana društva Nečujam d.o.o., Zagreb, Fim aktiv d.o.o., Zagreb i Marivid d.o.o., Zagreb, utvrđena je na dan sastavljanja diobene bilance 31. listopada 2010. godine.

Dalje, uvidom u Društvene ugovore društava Nečujam d.o.o., Zagreb, Fim aktiv d.o.o., Zagreb i Marivid d.o.o. utvrđeno je da su osnivači navedenih društava, članovi Društva – Inga Miklenić, Miroslav Tomić, Igor Maričić i Željko Trcin.

V/ Sukladno odredbi članka 20. stavak 3. Zakona, prilikom odlučivanja o izdavanju odobrenja za spajanje ili podjelu investicijskog društva, na odgovarajući način primjenjuju se odredbe Zakona za izdavanje odobrenja za rad investicijskom društvu.

S obzirom da Društvo nakon podjele (odvajanje s preuzimanjem), nastavlja s radom, odnosno nastavlja pružati investicijske usluge i obavljati investicijske aktivnosti kao i prije statusne promjene, a sukladno izdanom odobrenju Agencije, u provedenom postupku Agencija je ispitivala utjecaj provedbe navedene statusne promjene na ispunjenje uvjeta za rad propisanih Zakonom, posebice na ispunjenje uvjeta koji se odnose na adekvatnost kapitala investicijskog društva.

VI/ Uzimajući u obzir investicijske usluge i aktivnosti koje je Društvo ovlašteno pružati, sukladno odredbi članka 32. Zakona, Društvo mora imati temeljni kapital u visini od najmanje 1.000.000 kuna.

Odredbom članka 155. stavak 1. Zakona propisano je da kapital investicijskog društva niti u jednom trenutku ne smije biti manji od minimalnog iznosa temeljnog kapitala iz članka 32, 33. i 35. Zakona, što u konkretnom slučaju znači da kapital Društva, niti u jednom trenutku ne smije biti manji od 1.000.000 kuna.

Sukladno članku 156. stavak 1. Zakona o tržištu kapitala, kapital investicijskog društva računa se kao zbroj osnovnog kapitala iz članka 157. Zakona, dopunskog kapitala I iz članka 158. Zakona i dopunskog kapitala II iz članka 159. Zakona, umanjen za odbitne stavke iz članka 161. Zakona.

U provedenom postupku, uvidom u podatke iz diobene bilance Društva, nakon podjele, na dan 1. studeni 2010. utvrđeno je da kapital Društva, izračunat sukladno prethodno navedenoj odredbi Zakona (osnovni kapital – 594.516 kn + dopunski kapital – 0,0 kn + dopunski kapital II – 0,0 kn), iznosi 594.516 kuna. Pritom, osnovni kapital Društva, sukladno odredbi članka 157. Zakona, izračunat je kao zbroj upisanog i uplaćenog temeljnog kapitala u iznosu od 1.000.000 kn i zadržane dobiti u iznosu od 21.439 kn i umanjen za gubitak tekuće godine u iznosu od 426.923 kn.

Prema podacima iz Nerevidiranih financijskih izvještaja Društva za 2010. godinu, kapital Društva izračunat sukladno odredbi članka 156. stavak 1. Zakona (osnovni kapital – 1.322.030 kn + dopunski kapital – 0,0 kn + dopunski kapital II – 0,0 kn), na dan 31. prosinca 2010. iznosi 1.322.030 kn. Osnovni kapital Društva, prema podacima iz navedenih izvještaja, sukladno odredbi članka 157. Zakona, izračunat je kao zbroj upisanog i uplaćenog temeljnog kapitala u iznosu od 1.000.000 kn i zadržane dobiti u iznosu od 711.439 kn i umanjen za gubitak tekuće godine u iznosu od 389.409 kn.

Međutim, kako uslijed podjele, Društvo prenosi dio svoje imovine, obveza i zadržane dobiti na druga društva, kod izračuna osnovnog kapitala Društva na dan 31. prosinca 2010. valjalo je uzeti u obzir učinke te podjele, iskazane u diobenoj bilanci Društva, nakon podjele, na dan 1. studeni 2010. godine.

Iz Ugovora o podjeli i preuzimanju i podataka iz bilance društava Nečujam d.o.o., Zagreb, Fim aktiv d.o.o., Zagreb i Marivid d.o.o., Zagreb na 1. studeni 2010. vidljivo je da će Društvo u postupku podjele, odvajanjem s preuzimanjem, prenijeti na navedena društva dio zadržane dobiti u ukupnom iznosu od 690.000 kn od ukupno iskazane zadržane dobiti na dan 31. prosinca 2010. u iznosu od 711.439 kn.

Stoga, prema podacima iz diobene bilance Društva, zadržana dobit Društva, nakon podjele i prijenosa dijela zadržane dobiti na društva Nečujam d.o.o., Zagreb, Fim aktiv d.o.o., Zagreb i Marivid d.o.o., Zagreb, iznosi 21.439 kn.

Uključivanjem navedenog iznosa zadržane dobiti u izračun osnovnog kapitala Društva sukladno odredbi članka 157. Zakona (zbroj upisanog i uplaćenog temeljnog kapitala u iznosu od 1.000.000 kn i zadržane dobiti u iznosu od 21.439 kn, umanjen za gubitak tekuće godine iskazan u Nerevidiranih financijskih izvještaja Društva za 2010. godinu u iznosu od 389.409 kn) osnovni kapital Društva na dan 31. prosinca 2010. iznosi 632.030 kn, dopunski kapital I i II iznose 0,0 kn, pa stoga kapital Društva na dan 31. prosinca 2010. iznosi 632.030 kn.

S obzirom na to da bi nakon podjele Društva, odvajanjem s preuzimanjem, kapital Društva na dan 1. studeni 2010. bio manji od propisanog minimalnog iznosa kapitala te da bi kapital Društva na dan 31. prosinca 2010, uzimajući u obzir učinke podjele Društva, također bio manji od propisanog, članovi Društva (Inga Miklenić, Željko Trcin i Igor Maričić) su na traženje Agencije 25. i 28. ožujka 2011., dostavili dokaz o uplati preostalog nedostajućeg iznosa u kapitalne rezerve Društva (iznos od 390.000 kn).

U daljnjem tijeku postupka, prema podacima kojima je Agencija raspolagala, podaci iz revidiranih godišnjih financijskih izvještaja Društva za 2010. mogli bi biti drugačiji od onih iskazanih u nerevidiranim financijskim izvještajima (na temelju kojih su promatrani učinci podjele Društva), slijedom čega je radi točnog i potpunog utvrđenja činjeničnog stanja u ovom predmetu, a posebice točnog i potpunog utvrđenja učinaka podjele na daljnje uredno i zakonito pružanje investicijskih usluga i obavljanje investicijskih aktivnosti sukladno izdanom odobrenju Agencije, zaključkom Agencije od 4. travnja 2011. Društvo pozvano, da odmah po sastavljanju revidiranih godišnjih financijskih izvještaja i revizorskog izvještaja za 2010. godinu, ista dostavi Agenciji.

Uvidom u Revidirane godišnje financijske izvještaje za 2010. godinu i Revidirane izvještaje o adekvatnosti kapitala za 2010. godinu, u kojim izvještajima su iskazani učinci podjele Društva, utvrđeno je, kao slijedi:

– podjelom (odvajanje s preuzimanjem) izdvaja se i prenosi dio imovine Društva, u iznosu od 996.000 kn na društva Nečujam d.o.o., Zagreb, Fim aktiv d.o.o., Zagreb i Marivid d.o.o., Zagreb;

– osnovni kapital Društva nakon podjele i prijenosa imovine iznosi 639.857 kn (zbroj upisanog i uplaćenog temeljnog kapitala u iznosu od 1.000.000 kn i zadržane dobiti u iznosu od 21.439 kn, umanjen za gubitak tekuće godine u iznosu od 389.409 kn);

– dopunski kapital Društva I iznosi 294.320 kn;

– dopunski kapital Društva II iznosi 0,0 kn.

Slijedom navedenog, prema podacima iz dostavljenih izvještaja na dan 31. prosinca 2010, kapital Društva, izračunat sukladno odredbi članka 156. stavak 1. Zakona, iznosi 934.177 kn, dakle manji je od Zakonom propisanog minimalnog kapitala od 1.000.000 kn

Međutim, kako su članovi Društva izvršili uplatu iznosa od 390.000 kuna u kapitalne rezerve Društva, navedenom uplatom, u konačnici je osigurano ispunjenje zahtjeva vezano uz minimalni kapital Društva.

VII/ Kako je u provedenom postupku utvrđeno da će Društvo nakon provedbe podjele Društva, odvajanjem s preuzimanjem, nastaviti ispunjavati uvjete za rad propisane Zakonom, a posebno uvjete koji se odnose na adekvatnost kapitala investicijskog društva, valjalo je na temelju odredbe članka 20. stavak 1. Zakona, odlučiti kao u točki 1. izreke ovog rješenja.

VIII/ Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-02/11

Urbroj: 326-111-11-14

Zagreb, 12. svibnja 2011.

Član Uprave
Ivan Vrljić, v. r.

Rješenje, NN 58/2011-1284